Hanne Andersen (S), 1999-12-09:
Ja, selv om Venstres ordfører er forhindret i at være her i dag, så vil jeg gerne understrege, at for det første er det ikke sundhedsministeren, der mener, det varer 10 år at uddanne alt personale, der er nødvendigt.
Det er Sundhedsstyrelsen, der har lavet en faglig vurdering, og det er det bedste bud, vi har, men som jeg sagde til slut i min ordførertale, så håber jeg, man finder udveje, så det kan gå lidt hurtigere.
Men flertallet, der var omkring det beslutningsforslag, der danner grundlaget for det her lovforslag, har jo også den opfattelse, og de skrev i deres betænkningsbidrag: Flertallet finder, at de enkelte amtskommuner bør iværksætte et undersøgelsesprogram, så snart den nødvendige kapacitet af personale og apparatur til en sådan landsdækkende undersøgelse er til rådighed.
Så de forslagsstillere, der stod bag beslutningsforslaget,
er helt klar over, at vi har et problem.
Jeg vil gerne sige tak til ministeren, fordi dette forslag handler om tilbud til kvinder mellem 50 og 69 år.
Det er denne gruppe, Sundhedsstyrelsen har anbefalet regelmæssige mammografiundersøgelser for, fordi det netop er i denne aldersgruppe, der er størst sandsynlighed for, at undersøgelserne fører til et godt resultat.
Der mangler fortsat både udstyr og personale til at gennemføre disse undersøgelser.
Udstyret kan naturligvis købes, men det uddannede personale mangler, og det vil de gøre i en årrække.
Sundhedsstyrelsen skønner, der desværre vil gå 10 år, før det nødvendige personale er uddannet.
Udover de 43 radiologer, der allerede mangler i dag, er det nødvendigt, at der uddannes yderligere 29. I de andre faggrupper er der et tilsvarende behov for uddannet personale.
Der mangler 67 radiografer, 7 patologer og 9 kirurger, før tilbudet kan gives til alle mellem 50 og 69 år i hele landet.
Hvis undersøgelsen skal have værdi, er det en forudsætning, at der findes godt udstyr, der viser præcise billeder, og at der er veluddannet personale, der kan stille diagnoser.
Derfor er vi helt enige med ministeren i, at tilbudet må indføres gradvis, efterhånden som amterne får uddannet det nødvendige personale.
Ellers ender vi med en urealistisk beslutning, der kun er kønne ord og smukke hensigter.
Vi synes også, at det er utrolig vigtigt, at resultatet af dette forslag ikke bliver, at kvinder, der har symptomer på eller mistanke om brystkræft, får længere ventetid på undersøgelserne og behandlingen, fordi det samme personale skal bruge tiden på at undersøge en stor gruppe raske kvinder.
Brystkræft er en alvorlig sygdom, og det skal naturligvis tages alvorligt.
Derfor tager vi det også for helt givet, at bestemmelserne, der fastsætter maksimale ventetider for behandling af livstruende sygdomme - og brystkræft er en livstruende sygdom - fortsat overholdes.
Selv om der nu kan begyndes på disse regelmæssige undersøgelser, er det vigtigt, at Sundhedsstyrelsen fortsat følger alle forsøg med mammografiscreening, så danske kvinder får glæde af de fremskridt og de forbedringer, der
selvfølgelig også fremover sker på dette område
Vi synes også, det må indgå i ministerens overvejelser, om det er muligt at uddanne andre personalegrupper til de opgaver, der i dag varetages af radiologer og radiografer, så de 10 år, der går med at uddanne det nødvendige personale, kan bringes ned.
Socialdemokratiet støtter dette forslag og de nødvendige bemyndigelser, ministeren samtidig får.